SKRIFTLIG FORESPØRGSEL E-2511/99

af María Sornosa Martínez (PSE) og María Valenciano Martínez-Orozco (PSE) til Kommissionen

(22. december 1999)

Om: Krænkelse af ligestillingsprincippet i skakturneringer i Den Europæiske Union

Ifølge gældende lovgivning i EU-medlemsstaterne er det inden for skaksporten udtrykkeligt forbudt at afholde turneringer med deltagere af begge køn. Udøvelsen af denne sport (som er af intellektuel art) kræver imidlertid ikke nogen særlige fysiske egenskaber eller muskelkraft, der kan begrunde en adskillelse mellem kønnene. Sidste år anførte Kommissionen i sit svar på andragende 253/98, der var indgivet af den spanske statsborger José Eduardo Da Riva Alonso, at denne forskelsbehandling ikke er velbegrundet. Ganske vist deltager kvinder og mænd i visse sportsgrene i hver deres forskellige kategorier, men i skak kræves der ikke særlige forudsætninger eller fysiske egenskaber, som kvinder ikke kan opnå.

Amsterdam-traktaten, herunder især bestemmelserne i nedenstående artikler, fastsætter følgende:

- Artikel 2: Fællesskabet har til opgave (mldr) gennem iværksættelsen af fælles politikker eller aktioner (mldr) at fremme (mldr) ligestilling mellem mænd og kvinder

- Artikel 3: (mldr) skal (mldr) Fællesskabets virke (mldr) indebære (mldr) bidrag til kvalitetsuddannelser og udfoldelsesmuligheder for medlemsstaternes kulturer; (mldr) tilstræber Fællesskabet at fjerne uligheder og fremme ligestilling mellem mænd og kvinder

- Artikel 13: (mldr) kan Rådet (mldr) på forslag af Kommissionen og efter høring af Europa-Parlamentet træffe hensigtsmæssige foranstaltninger til at bekæmpe forskelsbehandling på grund af køn (mldr).

Samtidig er forskelsbehandling i skaksporten og -undervisningen ikke omfattet af direktiv 76/207/EØF(1) (om ligestilling for så vidt angår adgang til beskæftigelse), da skakspil ikke kan anses for lønnet beskæftigelse. Mener Kommissionen ikke, at der på grundlag af ovennævnte artikler bør tages lovgivningsmæssige initiativer for at sikre, at der ikke sker forskelsbehandling af et af kønnene ved udøvelse af sport generelt og konkret ved udøvelse af skaksporten?

Mener Kommissionen, at den inden for rammerne af sine muligheder har ydet en tilfredsstillende indsats hvad angår forelæggelse af forslag til Rådet med henblik på at bekæmpe forskelsbehandling på grund af køn, hvilket er et prioriteret mål i EF-traktaten?

(1) EFT L 39 af 14.2.1976, s. 40.

Svar afgivet på Kommissionens vegne af Viviane Reding

(14. februar 2000)

Kommissionen ønsker som udgangspunkt at understrege, at den ligesom det ærede medlem er meget opmærksom på spørgsmålet om ligestilling mellem kønnene.

Som det ærede medlem anfører, er sporten et område, hvor ligestillingsspørgsmålet har en særlig karakter. Mænd og kvinder deltager nemlig i visse sportsgrene i forskellige kategorier for at sikre, at kvinderne har en chance, og man kan i det tilfælde tale om positiv særbehandling. For at få alle de oplysninger, der ville gøre det muligt at vurdere, hvorvidt ligestillingsprincippet kunne anvendes i forbindelse med skakturneringer, vil Kommissionen tage kontakt til de kompetente internationale skakmyndigheder.

Med hensyn til det ærede medlems spørgsmål benytter Kommissionen sig ligeledes af lejligheden til at bekræfte, at den er af samme opfattelse som medlemmet, og at det nævnte tilfælde skal undersøges i en generel ligestillingssammenhæng. Kommissionen kan meddele medlemmet, at der er blevet nedsat en stående gruppe af kommissærer under ledelse af Kommissionsformanden, og hvor næstformanden er Kommissæren med ansvar for Beskæftigelse, Sociale Anliggender og Arbejdsmarkedsforhold. Gruppens ansvarsområde består navnlig i at sikre, at kønsaspektet indgår i alle relevante politikker og foranstaltninger på EU-plan i henhold til artikel 3, stk. 2., i traktaten(1). Derudover har Kommissionen den 26. november 1999 forelagt et forslag for Rådet og for Europa-Parlamentet til høring om en afgørelse af Rådet vedrørende et handlingsprogram for fællesskabet til bekæmpelse af forskelsbehandling(2) såvel som et direktivforslag om oprettelse af generelle rammebestemmelser om ligebehandling med hensyn til beskæftigelse og erhverv(3) og om gennemførelse af princippet om ligebehandling af alle uanset race eller etnisk oprindelse(4).

(1) Meddelelse fra Kommissionsformanden Kommissærgrupper.

(2) SEK(1999) 1483 KOM(1999) 567 endelig udg.

(3) KOM(1999) 565 endelig udg.

(4) KOM(1999) 566 endelig udg.